Twee Kommetjie-vissermanne word vermisFoto: NSRI Twee vissermanne het Woensdagoggend in die see by Slangkop-lighuis in Kommetjie verdwyn. “Die twee vermiste mans is glo deel van ŉ groep van vier vissermanne wie se bootenjin onklaar geraak het,” het Craig Lambinon, ŉ woordvoerder van die Nasionale Seereddingsinstituut (NSRI), gesê. “Die boot het in die golflyn beland en die twee mans is oorboord geslinger.” Die mans, albei van Houtbaai, het Woensdag tussen 05:00 en 06:00 verdwyn. Volgens Lambinon is dit nie duidelik waarom die voorval eers veel later aangemeld is nie. Die NSRI in Houtbaai, NSRI in Kommetjie, ŉ reddingshelikopter en die polisie se duikeenheid neem deel aan die soektog. Teen Woensdagmiddag was daar nog geen teken van die mans nie. Die voorval word ondersoek.